
    GRADACIJA

  
    *

     

    mršavim

(tako život djeluje na mene)

i prostor koji zauzimam

udobna je praznina

između duha i tijela

između crvenog lakiranog nokta, osjetljive kože

i nečeg čega nema

(pa i ne spominjem)

još malo

i smanjit ću se na veličinu piksela

mikro, nano ili nešto još manje (ako ima)

po mogućnosti proporcionalno

gradirat ću

do nigdje i ništa

i svjesno nestati

s površine svijeta

radi uštede, osobnog mira,

metafizike ili ravnoteže

  
    *

     

    vrijeme je takvo

da od bezbrojnih kubika vlage

nabubri tijelo

i od toga mi se plače

neprestano

zrak je sklizak i uzimam ga oprezno

u plitkim intervalima

kao aperitiv ili lijek koji ne ozdravlja

trebala bih prestati

i složiti ruke uz bedra

(osamljena

i nepripremljena na dodir)

trebala bih se komprimirati

i čekati da prođe

  
    *

     

    i onda krene ispočetka

mekano kao bacanje u snijeg

kao disanje i lagani pad u prazno

krajolik je narušen tolikom samoćom

što isparava iz ljudi

i lijepi se za drveće, za kuće, za automobile

tišina inja se ne može izgovoriti

ni dokazati

vrijeme se ne može izgubiti

jer je sada

u srcu i u grlu

na toplom i sigurnom

leži kao velika crvena riječ

  
    *

     

    dogodi se dok spavam

da je tišina mekanija od sna

i da udišem bijelo sa zidova i stropa

naizmjenice

da pod tijelom čuvam toplinu

za nekog drugog

i da su mi prsti hladni

od samoće

da nemam ni jednu misao

koja bi me spasila

od sebe

i ni jednu riječ koja bi me pridržala

da se ne raspem

u nekoliko glavnih organa

ili sasvim

  
    *

     

    treba mi metafora

da bih rekla sve ono

što ne kažem ovako

i riječ

koja nema samo jedan smisao

već mnoge

i koja je dovoljno snažna

da me raznese

treba mi jezik

širok i čist kao vjetar

da se njime ogrnem

kad se u tijelo sklonim

  
    *

     

    sve je u jednom

koje se ne zove

ni jednim

a bijelo je i meko

i pršti poput snijega

kad se spusti s planine na kojoj sjedi

dodirnuti mu vrh

znači znati slušati kamenje

i vjerovati stablima kad se ne boje

obaranja

dozvati ga znači ispružiti tijelo

ugasiti oči

i mirno gledati u svoj mrak

  
    *

     

    danju umjesto leda popuca tijelo

i koža procvjeta ljubičastim kapilarama

ravnomjerno

nježnost osunčanog reljefa boli

i treba se kretati oprezno

kao u muzeju

(udaljenošću se zaštiti od dodira)

ako se razbije

crvena voda će se izliti

iz krvotoka

i smočit nam noge

ako se ipak razbije

na njegovom mjestu

narast će stablo

jednako osamljeno i visoko

  
    TIJELO

  
    *

     

    tijelo je prostor u kojem povremeno živim

promjenjivih dimenzija

zatrpavam ga stvarima

na koje poslije zaboravim

kad nestane mjesta

tijelo mi posudi svoje ruke

i bacamo ih zajedno kroz prozor

kad poželim otići

posudi mi noge

i strpljivo me čeka

upaljenih očiju da se ne bojim

da nas utješim

ponekad ga zagrlim

njegovim rukama

i kažem mu
tijelo moje

  
    *

     

    napustim li ga

tijelo zauzme novi položaj

(blago polegnut i ispuhan)

pripremi se na prazninu

u kojoj ga ostavljam

kad se ponovo ušuljam

u njegovu šupljinu

uspravi dlaku

i podigne uši začuđeno

okrene se na leđa

i ponudi mi trbuh

da ga češkam

glasno predući

  
    *

     

    tijelo živi bez mene

i njegova utroba pulsira

brzim otkucajima

kreće se samo od sebe

odupirući se čvrsto nogama

otima prostor drugima

tijelo se ne zabrinjava

i njegov život je jednostavan

kad je gladno

nahrani se

kad je umorno

legne

i pokrije se kapcima

  
    *

     

    u tijelu boravim radi odmora

okrenem ga na bok da mi ne smeta

i zatvorim se prstima

ono me ne dira

kroz otvore povremeno ispusti zrak

koji mu ne treba

i provjeri smjer kolanja tekućina

okrenuto leđima

ništa ne zahtijeva

i u sebi mirno brine

o nama

o stvaranju optimalnih uvjeta

iznutra i izvana

  
    *

     

    tijelo ponekad ode

i nema ga danima

kad se vrati

s tragovima ptica na leđima

i ogrebotinama

šutke mu operem stopala

i pljuvačkom namažem koljena

ono se prepusti

dodirima

i skrušeno me promatra

iz prikrajka

poput prekorenog djeteta

  
    *

     

    jednom mjesečno tijelo krvari

i skriva se po sobama

ja pratim mrlje koje ostavlja

na pločicama i plahtama

i odbačene kuglice pamuka

kad ga pronađem

otključa se

mirno i blijedo izađe

i začuđeno gleda u mene

kao u mjesec

  
    *

     

    tijelo ima geografsku širinu

koja se mjeri dlanovima

njegova leđa u obliku

kontinenta

stanište su nevidljivih životinja

koje se noću dozivaju

tihim urlicima

reljef mu je mjestimično neprohodan

i obrastao lišajevima

kad se izgubi

orijentira se pomoću stopala

i strane svijeta zamijeni

udovima

(među njegovim nožnim prstima

službeno žive pingvini

s Antarktika)

  
    *

     

    tijelo je poslušno

i u plastičnim posudama

napunjenim vodom

mirno otapa pete

prije struganja

kad je bolesno

liječi se travama

koje mu rastu pod pazusima

(u busenima)

kad je zdravo

namaže se mlijekom

po vratu i ramenima

i ne izlazi od 11 do 5

zbog sunčeva zračenja

  
    *

     

    tijelo je svemir

s organima umjesto planeta

u njegovom sustavu

meškolje se nepoznate maglice

i oko srca

eliptično kruže sateliti

tijelo se vrti oko osi

koju je izmislilo samo

i njegova orbita je hiperbola

jednom će se ugasiti

i pasti lagano na zemlju

kao meteor

  
    *

     

    tijelo je dobilo bore

u obliku zareza

oko očiju i usana

tanke ožiljke

od melankolije i smijanja

po kojima se razlikuje

među drugim tijelima

klima na njegovom licu

sad je kontinentalna

s blagim ljetima

i oštrim zimama

tijelo nesumnjivo boluje

od nekih godina

  
    *

     

    zimi tijelo propupa ozeblinama

prvo prsti, bradavice pa stopala

da bi se zagrijalo

lagano podrhtava

i njegova pažnja oscilira

od bijelog horizonta

do inja na trepavicama

kad mu pomodri koža

usuka se

i zatvori pore

da zaustavi isparavanja

ono što mu iz usta bježi

u pravilnim razmacima

pretvara se u kristal

koji se ako je šesterokut

još zove pahulja

  
    *

     

    kad ga ostavim

tijelo me ignorira

okrene glavu (od smjera kretanja)

zviždi i bavi se biološkim procesima

(to je kao podsvjesno i ozbiljno

i bolje da ga ne prekidam)

izvana se zapusti

i obraste dlakama

u znak revolta

ako mu ne poklanjam

dovoljno pažnje

tijelo se ponaša

kao muškarac

  
    *

     

    tijelo je topla nakupina tkiva

srednjeg roda

i njegova mekoća fascinira

iako o tome anatomija

ne govori ništa

punjeno je perjem

sigurna sam

(kao jastuk)

kad se naslonim

utonem

i slušam kako leti

  
    *

     

    tijelo pamti

i ono što ne izgovaram

ostaje u njemu čudesno okamenjeno

kao fosil

kad se mijenja vrijeme

pati od glavobolja,

bolova u zglobovima

i drugih poremećaja

koji nastaju od viška nečega

zbog svega što taloži u kostima

tijelom bi se trebala baviti paleontologija

  
    *

     

    tijelo je vertikala

u koordinatnom sustavu

prostora koji se kreće

kad mirujem

osamljeno strši

među stvarima

i osjeća se relativno

kad sjedim

dobije oblik

čiji se opseg ne može izraziti

mjernim jedinicama

koje poznajemo

posudim li mu treću dimenziju

rastegne se u beskonačno

pa se smije

u svim smjerovima

  
    *

     

    u vodi tijelo izgubi težinu

i pluta horizontalno

ispruženo nalikuje libeli

ili nekoj drugoj spravi

kojom se ispituje ravnina

zato ne tone

ni kad otvori usta

da se napuni

u vodi se tijelo polarizira

raširi ruke i noge

i zaboravi što je

tako se odmara

sve dok se ne smežura

i pomodri

  
    *

     

    tijelo ima ograničen rok trajanja

otisnut na zapešćima

dodirnem li ga jagodicama

nad nama se podigne prašina

lagana i jestiva

ako je dovoljno brzo poližemo

postane vunica

ružičasta šećerna vunica

što se topi u ustima

  
    *

     

    kad je sunčano

tijelo baca sjenu

pod stopala

i koristi je umjesto kompasa

ako je raspoloženo

nadjene joj ime

i natakne povodac

za šetnju

ako nije

ostavi je za leđima

i pretvara se da je nema

  
    *

     

    tijelo ima sobnu temperaturu

koju zimi održava kretanjem

a ljeti mirovanjem

za drugih godišnjih doba

pretvori se u biljku

i preživljava osmozom

  
    *

     

    tijelo je prostor bez rubova

u kojem se i bez disanja

ospu samoće

umjesto krvnih zrnaca

kroz njega teku makovi

jednake boje

i pod srcem se gnijezde ptice

koje su ostale

u proljeće

ili kad zatvorim oči

sve je crveno

  
    *

     

    ljeti se tijelo umota u žalo

i na leđa uprti sunce

pa ga nosi dok ne padne za brdo

okrvavljeno

ako ga pronađem

prije nego se iz njega izlije more

zahvalno me poljubi

vlažnom modrinom

ako ga dodirnem

prije nego se ohladi

svako zrnce pijeska

na koži

postane koralj

  
    *

     

    tijelo je uglavnom neodređenog oblika

prepoznajem ga po tvrdoći zubiju

rasporedu kostiju

i mekoći dlanova

u njegovoj hiromantiji

linija srca uvijek je duža i ravnija

od linije života

ipak

na koži još nisam pronašla mjesto

na koje bi se mogla upisati sudbina

ni moja ni njegova

  
    *

     

    tijelo je jedna polovina svega što poznajem

njegova zakrivljenost je obilaznica

kojom prolaze oni koji nemaju težinu

i koji ne ostavljaju tragove

(kao djeca kad se izgube u igri)

njegovo nedovršeno lice caklina je čežnje

o kojoj od sada pa zauvijek

ne progovaram

  
    *

     

    kad zamijenimo uloge

od tijela dobijem stražarske oči

i uspravan stav

i svijet postane mjesto

koje treba preživjeti

disanjem, plutanjem ili kako god znaš

na dozvoljenoj visini

(a to je uvijek iznad struka)

moguće je i udarati

ako su ti šake od pluta

i ako se uzdaš u protivnika

svaki ishod jednako je častan

  
    *

     

    jednom kad se oslobodi gravitacije

tijelo će odahnuti

i odmoriti se od bivanja

ljubazno kao i uvijek

zamolit će me da odem

i u miru se rasprsnuti

u komadiće ničega

ono što ostane

spremit ću u bocu

i pohraniti na sigurno

kao raritet, dragocjenost

ili neoborivi dokaz postojanja

  
    *

     

    tijelo ima skrivena odmorišta

pod laktovima

i u sjenama trepavica

u njegovim šarenicama

stanuju zebe i druge malene ptice

bez imena

kad se premjeste

na jagodice prstiju

(ili druga mekana i osunčana mjesta)

rašire svoja krila

i pretvaraju se da lete

u toplo i u nepoznato

  
    *

     

    tijelo je sagrađeno po svojoj mjeri

različito od svega

mješavina je svjetla i vode

u nepoznatom omjeru

na njegovoj glatkoj površini

drijemaju brodovi

bijeli od paučine

i ribe tiho predu

dodirujući se repovima

u određene dane

spontano treperi i osvaja

pjeni se, plavi

i sve tako

(dok se ne zaljubi

ili umori)

gledam ga

  
    *

     

    tijelo ponekad pristane uz mene

kao improvizirana splav

i čeka da od svega uzmem po dvoje

(oči, uši i sandale)

takav je dogovor

samo nužne i lagane stvari

more je pored

i srećom mu ne smetaju metafore

kao na primjer

nakon što se snažno odgurnemo

i napnemo kožu

lako ćemo odrediti smjer

suprotan vjetru

i svemu ostalom

  
    *

     

    tijelo je agregatno stanje

na koje se treba naviknuti

prije ili kasnije

utopiti se u zgusnutoj tišini tkiva

i simetrično se podijeliti

na razumne dijelove svega

  
    *

     

    tijelo je zauvijek jednina

i kad se pojavljuje u mnoštvu

u različitim dimenzijama

ima oblik koji treba zapamtiti

i zamotati pod pazuh

jer trebat će nam jednom

njegov nemar

za mišljenje, za savjest ili stav

i njegova bezrazložna potreba

da bude tijelo

usprkos svemu

  
    *

     

    tijelo je kalup bez proporcija

i to me tješi ponekad

zbog njega je moguće biti malen

kao slovo

(a da ne izgubiš značenje)

ili velik kao svijet

(a da staneš u oko)

moguće je još:

biti nevidljiv

bezbrižan

obrubljen šutnjom

melankoličan

i povremeno se razumjeti

sa svim drugim stvarima

  
    *

     

    tijelo je kuća

od mesa i vode

vlažno mjesto za adaptaciju

uskih otvora

i nestabilnih temelja

usprkos maloj kvadraturi

i sobama punim propuha

jedino je sigurno sklonište

za života

  
    *

     

    tijelo ne zna što sanjam

ni koliko traje zima

ne zanimaju ga stvari

koje se ne vide prostim okom

i koje ne može dodirnuti

ili progutati

zato uglavnom šutimo

(ono spontano

ja namjerno)

jer o svemu drugom

bilo bi suvišno

i meni i njemu

  
    *

     

    tijelo je poput ekrana

prazno i otporno

na zbivanja

ne smetaju mu prekidi signala

pomaci u stranu

ni iznenadni padovi napona

kad ga uključim zadovoljno treperi

šarenim slikama

kad ga ugasim

potamni i čeka

dnevnu količinu elektriciteta

koja mu pripada

  
    TOPOLOGIJA – PRIMJERI

  
    PRIMJER 1

     

    noću se prostori izjednače i spoje

u malu sobu stane

jednaka količina mraka

kao u veliku

u tijelo

onoliko praznine

koliko može podnijeti

bez oslonca

  
    PRIMJER 2

     

    u teoriji

stupanj zakrivljenosti prostora

ovisi o masi tijela

u pjesmi

tijelo klizi

iz jednog prostora u drugi

i savija se

bez težine

prema potrebi

ako želi

utisne se u vrijeme

i zaspe

(pokriveno ožiljcima)

  
    PRIMJER 3

     

    u tijelu nema skrivenog

prostora

koža se rasteže

u smjeru disanja

i praznina je mekana

kad ga dotakneš

usnama

tijelo se uvijek

r a

si

p

a

  
    PRIMJER 4

     

    tijelo se kreće jednoliko

ili ubrzava

jezikom okreće riječi

bez značenja

i namjera

tako održava

svoj položaj u prostoru

(njegova povremena odsutnost

rezultat je sretnog slučaja)

  
    PRIMJER 5

     

    ako je svaki prostor određen

nekim dimenzijama

ono što je omeđeno tijelom

nova je kategorija

bez imena

  
    SIMETRIJA SAMOĆE

  
    *

     

    u snijegu se vide nevidljive stvari

simetrija pahulje

nad okomicom neba

privid rasipanja

i uzmicanja tijela

(samoća se može dotaknuti

vrškom tjemena

a udaljenost

izmjeriti udasima)

ako se bolje pogleda

u bjelini nema ničega

što bi se moglo oduzeti

ili podijeliti

sve se otapa i kaplje

samo od sebe

  
    *

     

    samoća prvo zahvati donje dijelove tijela

stopala, zdjelicu, bedra

(sve što je prazno i ostavljeno

po rubovima svijeta)

ako u leđima osjetim

njeno osvajačko pucketanje

prije nego se ugnijezdi u plućima

uhvatim je za kožu i ne puštam

dok se ne otopi

škripeći i lomeći se

kao led pod zubima

  
    *

     

    zimi tijelom vlada ravnodušna jednakost

i pustoš dlanova

i koža se mora štititi sama

od svjetala i pogleda

(slojevima mirovanja u pregibima)

samoća nema koordinate

da bi se ucrtala pod lopaticama

niti je ljubav mogućnost

koja bi opstala

(pod jezikom uvijek prezime

samo male i nevidljive stvari)

  
    *

     

    vrijeme ispod nule ima svoja pravila

upisana pod korom drveta

i u isprekidanim linijama dlanova

kad ih protrljam

osamljenost dobije oblik

zaleđenih pahulja

i prosipa se po nogama

kao ledena prašina

ako to radim dovoljno dugo

pojavi se zima

(kalendarski i onako)

i napada se snijega

sve do obrva

  
    *

     

    samoća su zbrojene praznine

i razmaci među tijelima

zima naseljena ljudima

kojih nema

ni kad su blizu

sitna uzmicanja i kolebanja

od kojih nateknu koljena

između dva čekanja

rušenje predmeta bez dodira

i ponovljena spoticanja

o sebe

o sebe

i o sebe sama

  
    *

     

    noću od samoće zacakle desni

i madeži zamjene mjesta

mirni i precizni u pomacima

udovi zaborave raspored

pojavljivanja

i obrazi se naslone

na stopala

noću

ako je samo

tijelo stoji uspravno

i na jednoj nozi

kao interpunkcija

  
    *

     

    samoća stanuje u trbuhu

i drugim šupljim mjestima

koja su joj dostupna

(nosnicama, ždrijelu, žilama)

njen prostor je zaobljen i bijel

bez zidova

a težina promjenjiva

kad te zauzme cijelog

čini ti se da je nestala

i da se tijelo nagutalo kamenja

ili pamuka

  
    *

     

    samoća je položaj tijela

koje nema oslonca

i koje se kreće prstima

odsutnost poznatih granica

i prostor širenja

i skupljanja zjenica

u vječnim izmjenama

tvari i vremena

samoća je uvijek oseka

  
    *

     

    samoća raste zimi

i iz laktova

kao sitni korov iz zidova

sve što je mjesecima čekalo

u tišini bubrega

sad se oprezno probija

i širi tkivima

kad izbije na površinu

bez oblika je, boje i mirisa

vidljivo tek kad te presavije

i zaveže u čvor

rukama i nogama

  
    *

     

    samoća je način oduzimanja

i odgađanja

vrijeme kad se same od sebe

povećaju udaljenosti

među stvarima

i prostor koji se ne može ispuniti

tijelima, riječima ili mislima

samoća je pustinja

koja se širi zrncima

ono što bi je moglo zaustaviti

nema težišta

sve što bi je moglo opisati

izvan je jezika

